Alfred Gusenbauer
Alfred Gusenbauer, f. 8.2.1960, østrigsk politiker, forbundskansler 2007-08. Gusenbauer er politolog og blev 1981 tilknyttet det socialdemokratiske SPÖ; han var partiets generalsekretær 2000-08. Ved forbundsdagsvalget i 2006 vandt SPÖ med en lille margen over ÖVP. Ingen af partierne opnåede imidlertid flertal, og de indgik efter langvarige forhandlinger en koalition med Gusenbauer som forbundskansler. Den skrøbelige alliance mellem SPÖ og ÖVP faldt imidlertid fra hinanden i juli 2008, og Gusenbauer måtte udskrive valg. Ved valget i september 2008 gik SPÖ tilbage, mens den yderste højrefløj gik stærkt frem. Werner Faymann afløste Gusenbauer både som partileder og forbundskansler.